Flemming Hansen (KF), 2003-11-06:
Først henvender jeg mig til hr. Poul Andersen og så til hr. Keld Albrechtsen.
Hr. Poul Andersen giver den store underholdningsværdi i medierne, når han siger, at der slet ikke er tale om 91 mia. kr. over 10 år.
Selvfølgelig er der da det.
Ellers ville jeg jo ikke sige det.
Jeg tror ikke, hr. Poul Andersen kan benægte, at investeringsplanen, som hr. Poul Andersen og jeg har gennemgået mange gange, indeholder 26 mia. kr. Der er så kommet nogle flere strækninger til.
Der er taget lidt fra reserverne, og af de 26 mia. kr., er omkring 10-10,5 mia. kr. fra det forlig, der lå den 24. januar 2001, som hr. Poul Andersen helt rigtigt sagde.
Det er der sådan set ikke nogen uenighed om.
Det kan der ikke være.
Der kan heller ikke være uenighed om, at DSB har fået en bevilling på 4,1 mia. kr. om året i 10 år, og det giver som bekendt 41 mia. kr.
At Banestyrelsen har fået ca. 2,4, helt nøjagtig 2,437 mia. kr. i 10 år.
Det runder jeg ned til 24 mia.
Det giver 65 mia. kr. Og 65 og 26 giver 91 mia. kr.
Det er ret enkelt.
Jeg har jo ikke påstået, at det er nye penge.
Nu får de bare en bevilling, der er mindre.
Og Banestyrelsen har altid fået en bevilling.
Nu får de et væsentligt løft i bevillingen.
Det er der ikke rigtig noget at gøre ved.
Hr. Keld Albrechtsen siger, at nu laver man et forlig med Det Radikale Venstre, mens den offentlige trafik er i dyb krise.
Så skal hr. Keld Albrechtsen gå ind på nettet og læse min tale, for jeg sagde jo ikke, at den var i dyb krise.
Det sagde jeg ingen steder.
Det var hr. Keld Albrechtsens udlægning.
Hr. Keld Albrechtsen beklagede sig over, at Det Radikale Venstre var gået med.
Jeg gør bare ydmygt opmærksom på, at Kristendemokraterne også var med til det.
De kunne godt se fornuften i det, vi lavede, som fru Tove Videbæk helt præcist sagde.
Så sagde hr. Keld Albrechtsen, at DSB's budget er enormt hårdt presset.
Hr. Keld Albrechtsen må gennem mange års medlemskab af Folketinget have så meget indsigt i virksomhedsledelse, at når man får en 10-årig kontrakt, hvilket er DSB's største ønske, som de har fremsat over for os, så de kan planlægge, kan man sagtens rationalisere.
Det har DSB sagt.
DSB's administrerende direktør var i fjernsynet, da jeg fremlagde det for 3 år siden, og ja, jeg var næsten helt flov over, som han skamroste planen.
Og Mogens Granborg, DSB's formand, sagde det samme i forbindelse med forhandlingerne, nemlig at det var et meget, meget godt oplæg.
Så jeg har svært ved at se, at det er så forfærdeligt, at man planlægger på lang sigt, og at virksomhederne ved, hvad de har at rette sig efter.
Det synes jeg er en fantastisk god ting.
Så brugte hr. Keld Albrechtsen også dette Keld Albrechtsen-udtryk, at Arriva er en kæmpeskandale.
Det passer da ikke.
Arriva kører da godt.
Det er da rigtigt, at vi havde nogle startproblemer, som et meget stort flertal i Folketinget var behjælpeligt med at få løst.
Vi handlede meget kontant og præcist, således at Arriva fik løst problemerne, fordi vi vidste, at der var ingen vej udenom, og det er jeg taknemlig for. Jeg sagde også, at vi ville fortsætte udliciteringen, og der henviser jeg så igen til min tale, hvor jeg faktisk har brugt de ord, som hr. Poul Andersen har nævnt.
Han sagde, at der med hensyn til udlicitering skal ske en gradvis og rolig udvikling, at det skal være en gradvis og rolig proces.
Det var nøjagtig de ord, jeg brugte i min tale, for jeg er enig i, at vi skal lære af den proces, vi er inde i med Arriva.
Derfor udliciterer vi ikke, hverken i 2003 eller i 2004, måske ikke engang i 2005.
Vi vil gerne lære af de erfaringer, vi kan få.
Så udliciterer vi i øvrigt en mindre del af den kommende trafik, når vi har været igennem denne gradvise og rolige proces, som jeg han høre at hr. Poul Andersen og jeg er fuldstændig enige i.